ไดอิ กรุ๊ป มั่นใจเทรดพรุ่งนี้ฉลุย เชื่อพื้นฐานแกร่ง ไม่ทำให้นักลงทุนผิดหวัง
“ธวัช มีประเสริฐสกุล” เอ็มดีหนุ่มไฟแรงแห่ง “DAII” มั่นใจเข้าเทรดวันแรกนักลงทุนต้อนรับอบอุ่น เหตุมั่นใจพื้นฐานแกร่ง มีความเชี่ยวชาญในธุรกิจสูง เงินที่ได้จากการระดมทุนเสริมศักยภาพในการขยายธุรกิจ ด้าน “มนตรี ศรไพศาล” แม่ทัพใหญ่ เมย์แบงก์ กิมเอ็ง เผยราคา IPO 4 บาทต่อหุ้น เป็นระดับราคาเหมาะสม แถมมีแนวโน้มการเติบโตสูงในอนาคต มั่นใจหลังเข้าทำการซื้อขาย DAII จะไม่ทำให้นักลงทุนผิดหวัง
22 ก.ค. 2558

นายธวัช มีประเสริฐสกุล กรรมการผู้จัดการ บริษัท ไดอิ กรุ๊ป จำกัด (มหาชน) หรือ DAII เปิดเผยว่า สำหรับการเข้าซื้อขายหุ้น DAII วันแรกในตลาดหลักทรัพย์ เอ็ม เอ ไอ ในวันที่ 23 กรกฎาคม 2558 นี้ว่า มั่นใจหุ้น DAII ที่เข้าซื้อขายวันแรกจะได้รับการตอบรับเป็นอย่างดีจากนักลงทุน เนื่องจากบริษัทฯ มีปัจจัยพื้นฐานแข็งแกร่ง มีศักยภาพการเติบโตสูงจากทิศทางการขยายธุรกิจที่ชัดเจนและต่อเนื่อง
อย่างไรก็ตาม แม้ในช่วงที่ผ่านมาตลาดฯ ค่อนข้างมีความผันผวน แต่เรายังคงมั่นใจว่า หุ้น DAII จะได้รับการต้อนรับเป็นอย่างดีจากนักลงทุน จากการที่เป็นบริษัทฯ แห่งนวัตกรรมโดย เป็นหนึ่งในผู้นำการผลิตรั้วสำเร็จรูปและบ้านสำเร็จรูป ที่มีการคิดค้นและพัฒนาผลิตภัณฑ์เป็นอย่างดี เพื่อตอบสนองความต้องการของลูกค้ากลุ่มเป้าหมาย อีกทั้ง เรามีเทคโนโลยีการผลิตเป็นของตนเอง จึงสามารถนำเสนอสินค้าและควบคุมต้นทุนให้อยู่ในระดับที่แข่งขันได้ การเข้ามาระดมทุนในตลาด mai จะยิ่งช่วยเสริมสร้างภาพลักษณ์ และความแข็งแกร่งทางด้านเงินทุน รวมถึงเพิ่มศักยภาพทางธุรกิจให้ ไดอิ กรุ๊ป เดินตามแผนที่วางไว้ได้ พร้อมวางเป้าหมายการเติบโตของรายได้ในปีนี้ และจะรักษาอัตราการเติบโตในช่วง 3 – 5 ปีข้างหน้า ที่คาดว่าจะเติบโตประมาณ 20%
ด้านนายนายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจำหน่ายและรับประกันการจำหน่าย เปิดเผยว่า DAII ได้รับการตอบรับที่ดีมากจากนักลงทุนในการเปิดจองซื้อหุ้นที่ผ่านมา โดยการเสนอขายหุ้นต่อประชาชนทั่วไปเป็นครั้งแรกจำนวน 30 ล้านหุ้น มูลค่าที่ตราไว้ (พาร์) หุ้นละ 1 บาท คิดเป็น 23.08% ของจำนวนหุ้นสำมัญที่ออกและเรียกชำระแล้ว ในราคาเสนอขายหุ้นละ 4.00 บาท คาดว่าเป็นผลจากนักลงทุนเชื่อมั่นในธุรกิจที่มีความแข็งแกร่ง
รวมถึงมีโอกาสเติบโตที่ดีในอนาคต ขณะที่ระดับราคาดังกล่าวเหมาะสมกับปัจจัยพื้นฐาน และมีส่วนลดให้กับนักลงทุน เชื่อว่าปัจจัยเหล่านี้จะสร้างความมั่นใจให้กับนักลงทุนจนทำให้เข้ามาซื้อ หุ้นในกระดานเพิ่มเติมอีก 